Unul dintre site-urile NASA a publicat marți imagini spectaculoase surprinse de un satelit deasupra sudului României, unde se văd lanuri galbene de rapiță. Imaginile au fost realizate deasupra zonei unde se intersectează râul Olt cu Dunărea, potrivit Ambasadei SUA la București, potrivit G4Media.ro.
”Câmpurile de aur din România”, se intitulează articolul, care arată că ”terenurile agricole verzi din sudul României s-au colorat în galben pe măsură ce rapița a înflorit. OLI (Operational Land Imager) de pe satelitul Landsat 8 a surprins aceste explozii de culoare în apropierea confluenței râurilor Olt și Dunăre la 12 aprilie 2024.
Plantele de rapiță și canola fac parte din familia Brassica, care include și varza și muștarul. Ele produc flori mici, de un galben strălucitor, care, în masă, acoperă câmpuri întregi de aur”, arată NASA.